Document ID: 32004D0673

KOMMISSIONENS BESLUTNING
af 26. august 2004
vedrørende Republikken Maltas anmodning om tilladelse til at anvende en nedsat momssats på elektricitetsleverancer
(meddelt under nummer K(2004) 3240)
(Kun den engelske udgave er autentisk)
(2004/673/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag (1), senest ændret ved direktiv 2004/66/EF (2), særlig artikel 12, stk. 3, litra b), og
ud fra følgende betragtninger:
(1)
Ved brev registreret i Kommissionen den 18. juni 2004 informerede Republikken Malta Kommissionen om, at den ønskede at anvende en nedsat momssats på elektricitetsleverancer.
(2)
Den påtænkte foranstaltning er en generel foranstaltning, der vedrører anvendelse af en nedsat momssats på elektricitetsleverancer i medfør af artikel 12, stk. 3, litra b), i sjette momsdirektiv.
(3)
Da Maltas elektricitetsnet er lille og isoleret, er der ingen fare for, at foranstaltningen fører til konkurrenceforvridning i det indre marked. På nuværende tidspunkt forbruges der ikke naturgas på Malta, da landet ikke har noget distributionsnet og ikke er tilsluttet noget gasnet.
(4)
Endvidere er momsreglerne for levering af elektricitet, der er fastsat i det sjette direktiv 77/388/EØF, blevet ændret ved direktiv 2003/92/EF (3). Den afsluttende elektricitetslevering fra forhandlere og distributører til slutforbrugeren beskattes der, hvor erhververen anvender og rent faktisk forbruger varen, således at det sikres, at beskatningen finder sted i det land, hvor forbruget rent faktisk finder sted.
(5)
Da der er tale om en generel foranstaltning uden undtagelsesbestemmelser, må risikoen for konkurrenceforvridning anses for at være lig nul. Da den i det pågældende direktivs artikel 12, stk. 3, litra b), indeholdte betingelse er opfyldt, bør Malta kunne anvende den pågældende foranstaltning, så snart denne beslutning er meddelt -
VEDTAGET FØLGENDE BESLUTNING:
Artikel 1
Malta kan anvende den i brev af 18. juni 2004 omtalte foranstaltning, dvs. at landet kan benytte en nedsat momssats på elektricitetsleverancer, uanset hvordan produktion og leverancer finder sted.
Artikel 2
Denne beslutning er rettet til Republikken Malta.
Udfærdiget i Bruxelles, den 26. august 2004.

Labels: 2
18
14
0